b'\n_START_ARTICLE_\nPindorama\n_START_SECTION_\nGeografija\n_START_PARAGRAPH_\nRegionas driek\xc4\x97si visa dabartin\xc4\x97s Brazilijos ir Urugvajaus pakrante nuo Amazon\xc4\x97s \xc5\xbeio\xc4\x8di\xc5\xb3 \xc5\xa1iaur\xc4\x97je iki La Platos pietuose ir sudar\xc4\x97 siaur\xc4\x85 ilg\xc4\x85 juost\xc4\x85, dalinam\xc4\x85 daugyb\xc4\x97s upi\xc5\xb3 \xc5\xbeio\xc4\x8di\xc5\xb3. Visam regionui b\xc5\xabdingas dr\xc4\x97gnas klimatas ir gaus\xc5\xabs Atlanto vandenyno pakrant\xc4\x97s mi\xc5\xa1kai. Regionas buvo ypa\xc4\x8d tankiai gyvenamas. Manoma, kad visame regione XVI a. pr. gal\xc4\x97jo gyventi apie du mln. gyventoj\xc5\xb3. Rytuose regionas glaud\xc4\x97si prie Atlanto vandenyno, o vakaruose j\xc4\xaf u\xc5\xbedar\xc4\x97 Amazonija (\xc5\xa1iaurin\xc4\x97je atkarpoje), Kaatinga, Seradas ir Pampos (pietin\xc4\x97je atkarpoje).\n_START_SECTION_\nKult\xc5\xabra\n_START_PARAGRAPH_\nRegionas, nepaisant jo ilgio, vietos gyventoj\xc5\xb3 buvo suvokiamas kaip tam tikras kult\xc5\xabrinis vienetas, o ry\xc5\xa1iai tarp atskir\xc5\xb3 regiono dali\xc5\xb3 buvo palaikomi j\xc5\xabra. Dauguma regiono gyventoj\xc5\xb3 kalb\xc4\x97jo gana tarpusavyje artimais senosios tupi\xc5\xb3 kalbos (nhe\xe2\x80\x99enga tupi) dialektais, kas gerino tarpusavio bendravim\xc4\x85 ir kult\xc5\xabrin\xc4\xaf bendrum\xc4\x85, o v\xc4\x97liau leido lengviau portugalams u\xc5\xbekariauti \xc5\xa1\xc4\xaf kra\xc5\xa1t\xc4\x85. Visi vietos gyventojai kult\xc5\xabri\xc5\xa1kai dalinosi \xc4\xaf tupius (kalban\xc4\x8dius sen\xc4\x85ja tupi\xc5\xb3 kalba) ir tupujus (visas kitas gentis)._NEWLINE_Gyventojai gyeno 600\xe2\x80\x93700 \xc5\xbemoni\xc5\xb3 dyd\xc5\xbeio \xc4\xaftvirtinotose gyvenviet\xc4\x97se, kurios neretai kariavo tarpusavyje. J\xc5\xb3 \xc5\xabkis buvo pagr\xc4\xafstas med\xc5\xbeiokle ir \xc5\xbeemdirbyste. Buvo organizuojamasi \xc4\xaf didesnius teritorinius susivienijimus, valdomus savoti\xc5\xa1kos aristokratijos (morubixaba). Visuomen\xc4\x97je didel\xc4\x99 reik\xc5\xa1m\xc4\x99 tur\xc4\x97jo \xc5\xa1amanizmas ir pirmyk\xc5\xa1\xc4\x8diai tik\xc4\x97jimai (svarbesn\xc4\x97s dievyb\xc4\x97s buvo tup\xc3\xa3, anhang ir pan.), kuri\xc5\xb3 kultu r\xc5\xabpinosi \xc5\xbeyniai payes._NEWLINE_Pindoramos regiono gyventojai pirmieji susid\xc5\xabr\xc4\x97 su europie\xc4\x8diais XVI a. prad\xc5\xbeioje, tod\xc4\x97l buvo pirmieji i\xc5\xa1naikinti ar asimiliuoti.'